སྤྱི་སྤྱོད་རླངས་འཁོར་དེ་སྤྱི་ལེ་བཅུ་ཙམ་ལ་བསྐྱོད་མཐར་གཡུ་འབྲུག་རི་བོའི་འདབས་རོལ་དུ་སླེབས།གཡུ་འབྲུག་རི་བོ་རུ་འབོད་པའི་རི་བོ་ཆེན་པོ་དེའི་དབུ་རྩེ་དགུང་ལ་ཟུག་ཅིང་རི་ཐོད་རབ་དཀར་ཁ་བས་གཡོགས་ལ།རི་འདབས་སུ་ཆུ་བོ་ལྷུང་ལྷུང་གིས་འབབ་པ་དང་རང་བྱུང་གི་ནགས་ཚལ་གྱིས་བརྒྱན་པས་མཛེས་ཤིང་སྡུགརི་བོ་འདི་འཇང་ཡུལ་གྱི་གནས་རི་རྩ་ཆེན་དུ་ངོས་འཛིན་བྱེད་ལ་ལྷ་སྒྲུང་དང་འབྲེལ་བའི་གཏམ་རྒྱུད་ཀྱང་མང་བར་བཤད།རི་འདབས་ནས་རི་རྐེད་བར་དུ་མཁའ་ཡི་གློག་སྐས་ལ་བསྡད་ནས་འགྲོ་ཐུབ།གནས་སྐོར་བའི་ཚོགས་ཁྱུ་དང་ཁྱུ་བྱས་ནས་དགའ་བའི་ཉམས་དང་བཅས་གློག་སྐས་ལ་བསྡད་ནས་གཡུ་འབྲུག་རི་བོའི་ཡུལ་ལྗོངས་ཀྱི་མཛེས་བ་ལ་རོལ།རི་བོའི་འདབས་རོལ་གྱི་འགྲེམ་སྟོན་ཁང་ཞིག་ཏུ་གནའ་བོའི་འཇང་རིགས་ཀྱི་དངོས་རྫས་དང་ཡིག་རིགས་མང་པོ་བཤམས་འདུག་པར་བལྟས།རི་མོའི་རྣམ་པ་ཅན་གྱི་ཡི་གེའི་ལག་པས་བྲིས་བ་ཅན་མང་པོ་འདུག་པ་འཇང་རིགས་ཀྱི་ཡི་གེ་ཡིན་ཟེར་ལ།གནའ་བོའི་འདྲ་གཟུགས་ཡི་གེའི་ཁོངས་གཏོགས་དང་ལོ་ངོ་མང་པོའི་ལོ་རྒྱུས་ཡོད་པར་བཤད།གཡུ་འབྲུག་རི་བོའི་ངོས་དང་འགྲེམ་སྟོན་ཁང་སོགས་སུ་རྡོ་རིང་ཞིག་གི་མགོ་ན་མིའི་གཟུགས་དབྱིབས་ལག་གཉིས་ཐལ་མོ་སྦྱར་བ་ཅན་ཞིག་མཐོང་རྒྱུ་འདུགདེ་ནི་རང་ཅག་གི་གནའ་བོའི་བོན་གྱི་སྟོན་པ་གཤེན་རབ་མི་བོ་ཆེ་ཡིན་པར་གླེང་།